AQShda o‘ldirilgan bolalar Qozog‘istonda asrab olingani aytildi

Kuni kecha Vashington shtatida asrab olgan otasi tarafidan o‘ldirilgan ikki nafar voyaga yetmagan bolaning shaxsini aniqlash ishlari davom etmoqda. “Interfaks” agentligining ma’lum qilishicha, halok bo‘lganlarning qarindoshlari bolalar Qozog‘istonda asrab olinganini aytgan.

“AQSh Davlat departamenti bilan hamkorlikda biz halok bo‘lganlarning fuqaroligini aniqlashtirishga urinmoqdamiz. Qarindoshlarining aytishlaricha, bolalar Qozog‘istonda asrab olingan, lekin bu axborotni hozircha tasdiqlashning iloji bo‘lmadi”, – deb tushuntirdi Meyson okrugi sherifi ofisining vakili.
Eslatib o‘tamiz, oldinroq Vashington shtatida erkak oilasining to‘rt nafar a’zosini otib o‘ldirgani va joniga qasd qilgani haqida xabar berilgandi.
Ilgariroq Rossiyaning bola huquqlari bo‘yicha vakili Pavel Astaxov Twitter’dagi sahifasi orqali bolalar Rossiyada asrab olinganini ma’lum qilgan edi.